# Уведомление за стартиране на производство по издаване на общ административен акт на министъра на земеделието, храните и горите за въвеждане на забрана за улов на бели пясъчни миди от видовете *Donax trunculus* *и Chamelea gallina*, считано от 15.09.2021 г. до 30.10.2021 г. включително.

На основание чл. 66 и следващите от Административнопроцесуалния кодекс Ви уведомявам за стартирането на производство по издаване на общ административен акт (заповед) на министъра на земеделието, храните и горите за въвеждане на временна забрана за улов на бели пясъчни миди от видовете *Donax trunculus* *и Chamelea gallina* в българската акватория на Черно море.

С акта се предвижда, с цел опазване на популациите от бели пясъчни миди в Черно море, да бъде въведена забрана за улова им от 15.09.2021 г. до 30.10.2021 г. включително, на основание чл. 30, ал. 3, т. 1 от Закона за рибарството и аквакултурите.

Уведомявам Ви, че може да участвате в производството, като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Изпълнителна агенция по рибарство и аквакултури, на адрес: гр. Бургас 8000, ул. „Княз Александър Батенберг” № 1 и на следния електронен адрес: office@iara.government.bg.

** **РЕПУБЛИКА БЪЛГАРИЯ**

МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

 Изпълнителна агенция по рибарство и аквакултури

**ОДОБРИЛ:**

**ПРОФ. Д-Р ХРИСТО БОЗУКОВ**

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ДО:**

**ПРОФ. Д-Р ХРИСТО БОЗУКОВ**

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ЧРЕЗ:**

**Г-Н ГЕОРГИ СЪБЕВ**

**ЗАМЕСТНИК-МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ДОКЛАД**

oт

доц. д-р Галин Николов – изпълнителен директор на Изпълнителна агенция по рибарство и аквакултури

**Относно:** Проект на заповед за въвеждане на забрана за улов на бели пясъчни миди oт видовете *Donax trunculus* и *Chamelea gallina, с цел* опазване на популациите им в рибностопански обекти по чл. 3, ал. 1, т. 1 от Закона за рибарството и аквакултурите (ЗРА) или в зони от тях.

**УВАЖАЕМИ ГОСПОДИН МИНИСТЪР,**

На 23.04.2021 г. Изпълнителна агенция по рибарство и аквакултури (ИАРА) организира провеждането на предварителна консултация с представители на научни институти, постоянно действащата работна група, назначена със Заповед № РД09-714/09.09.2020 г. на министъра на земеделието, храните и горите, представители на браншови организации и компании от сектора, във връзка с обсъждане на предстоящо въвеждане на забрана за улов на бели пясъчни миди от видовете *Donax trunculus* и *Chamelea gallina* в българската акватория на Черно море за 2021 г. Сред участниците в срещата бе постигнат консенсус, че забрана трябва да има, предвид необходимостта от опазване на белите миди и положителния ефект на предходните забрани. В същото време бяха изказани различни мнения за продължителността на забранителния период, като повечето участници се обединиха около идеята за разделяне на забраната на две части – едната да е възможно най-скоро, а другата през есенния сезон. Протокол от срещата е приложен към настоящия доклад (Приложение № 1).

Прилаганите през предходните две години забрани се основаваха на научни становища, базирани на литературни данни и собствени наблюдения на учените, като се въвеждаха след консултации с бранша. Предвид обстоятелството, че на този етап Института по рибни ресурси – Варна (ИРР-Варна) все още не разполага с окончателни резултати от научните изследвания, които се изпълняват по проект „Изследвания върху групата на белите миди и предложение за нови управленски мерки“ по Програмата за морско дело и рибарство 2014-2020, не е възможно периодите на забрана през настоящата година да бъдат прецизирани въз основа на категорични научни заключения. От друга страна, с писмо с изх. № 12-23/02.06.2020 г. от ИРР-Варна (Приложение № 2) е направено предложение, в рамките на 2021-2022 г. да се въведат изпитателни срокове на забранителни периоди в интервалите от 15.04 до 15.06 и от 01.09 до 30.10. В същото време, изказаните впечатления на гореспоменатата среща бяха, че към датата на срещата все още температурата на водата в Черно море не е достигнала оптималните стойности за активно размножаване.

Предвид гореизложеното с доклад до министъра на земеделието, храните и горите с изх. № 04-20-298/28.04.2021 г. по описа на ИАРА предложих първата част от забраната да започне от датата на издаване на заповедта и крайнят срок да бъде до 15.07.2021 г., а втората част от забраната да бъде от 15.09.2021 г. до 30.10.2021 г. Процедурата по издаване на заповедта не бе стартирана поради административни причини, което направи неосъществимо влизането на първата част от забраната навреме. С оглед на споменатите обстоятелства, предлагам през настоящата година забраната за улов на бели миди да се осъществи само във втората си част.

Съгласно чл. 30, ал. 3, т. 1 от ЗРА министърът на земеделието, храните и горите, съгласувано с министъра на околната среда и водите, определя временни забрани за стопански и любителски риболов във водни обекти по чл. 3, ал. 1, т. 1 и 2 от ЗРА или отделни зони от тях.

 **УВАЖАЕМИ ГОСПОДИН МИНИСТЪР,**

С цел опазване на популациите на горепосочените двучерупчести морски мекотели, вземайки под внимание приложеното предложение на учените от ИРР-Варна и специфичните климатични особености на текущата година, моля за Вашето разпореждане да бъде стартирана процедура по чл. 66 и следващите от Административнопроцесуалния кодекс за издаване на общ административен акт - Заповед на министъра на земеделието, храните и горите за въвеждане на временна забрана за улов на бели пясъчни миди oт видовете *Donax trunculus* и *Chamelea gallina* в българската акватория на Черно море, считано от 15.09.2021 г. до 30.10.2021 г. включително.

В тази връзка Ви представям проект на заповед за забрана за извършване на улов на бели пясъчни миди oт видовете *Donax trunculus* и *Chamelea gallina* в Черно море на основание чл. 30, ал. 3, т. 1 от ЗРА (Приложение № 3) и проект на уведомление за стартиране на производство по издаване на заповедта (Приложение № 4).

Проектите на заповед и уведомление следва да бъдат публикувани на електронните страници на Министерство на земеделието, храните и горите и на ИАРА с цел осигуряване на възможност на заинтересованите страни да се запознаят с проекта и да участват в административното производство по издаването му. След изтичане на срока за обществено обсъждане, проектът на заповед ще бъде съгласуван и с министъра на околната среда и водите.

**Приложения:**

1. Протокол от среща проведена на 23.04.2021 г.;
2. Копие на писмо с изх. № 12-23/02.06.2020 г. от ИРР-Варна;
3. Проект на заповед на министъра на земеделието, храните и горите за въвеждане на временна забрана за улов на бели пясъчни миди oт видовете *Donax trunculus* и *Chamelea gallina* на основание чл. 30, ал. 3, т. 1 от ЗРА;
4. Проект на уведомление за стартиране на производството по издаване на общ административен акт на министъра на земеделието, храните и горите за въвеждане на временна забрана за улов на бели пясъчни миди от видовете *Donax trunculus* *и Chamelea gallina* в българската акватория на Черно море.

**С УВАЖЕНИЕ,**

**ДОЦ. Д-Р ГАЛИН НИКОЛОВ**

**ИЗПЪЛНИТЕЛЕН ДИРЕКТОР**

**СЪГЛАСУВАЛ:**

**ГЕОРГИ СЪБЕВ**

**ЗАМЕСТНИК – МИНИСТЪР**



РЕПУБЛИКА БЪЛГАРИЯ

Министър на земеделието, храните и горите

**ПРОЕКТ**

**З А П О В Е Д**

**№ ………………**

**гр. София, ……………2021 г.**

На основание чл. 25, ал. 4 от Закона за администрацията и чл. 30, ал. 3, т. 1 от Закона за рибарството и аквакултурите, във връзка със съгласувателно писмо с изх. №………………/……………..2021 г. на Министерство на околната среда и водите, одобрен доклад от изпълнителния директор на Изпълнителна агенция по рибарство и аквакултури с № *………………/……………*2021 г. и възникнала необходимост от опазване и създаване на оптимални условия за естествено възпроизводство на видовете бели пясъчни миди *Donax trunculus* и *Chamelea gallina* в българската акватория на Черно море,

**Н А Р Е Ж Д А М:**

1. Забранява се стопанският и любителският риболов на бели пясъчни миди oт видовете *Donax trunculus* и *Chamelea gallina* в българската акватория на Черно море, считано от 15.09.2021 г. до 30.10.2021 г. включително.
2. Заповедта подлежи на обжалване по реда на Административнопроцесуалния кодекс.
3. Заповедта да се публикува на интернет страницата на Министерството на земеделието, храните и горите и Изпълнителна агенция по рибарство и аквакултури.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

 Заповедта да се връчи на съответните длъжностни лица за сведение и изпълнение.

**ПРОФ. Д-Р ХРИСТО БОЗУКОВ**

*Министър*